
			Hola! Soc en Nelson Kane. Fins que no vaig fer deu anys, només era el típic nen. Bé, de fet, era el típic PRINGAT!

			El dia que vaig fer deu anys, va passar una cosa DEMENCIAL. Em vaig llevar amb unes HABILITATS NINJA [image: ]

			Ara, sempre que la nostra ciutat es troba en un mal pas, em converteixo en el

			La resta del temps continuo sent un PRINGADET.

			Vaig heretar els poders ninja del meu pare, que va desaparèixer quan jo era un nadó.

			Durant anys i panys, ningú va tenir ni la més remota idea d’on era el pare. Però em penso que ja sé què li va passar. I qui n’és el responsable…

			El seu malvat germà bessó, 

			Quan els bessons van fer deu anys, l’Andrew es va empipar com una mona perquè ell no havia rebut poders ninja com el pare. Per rescabalar-lo, l’àvia li va ensenyar a inventar.

			Crec que l’àvia és la MILLOR inventora del món, tot i que els seus ginys no sempre funcionen com estava previst.

			Com ara el casc de bicicleta amb aire condicionat incorporat. El problema és que arriba a ser tan potent que et [image: ] els cabells!

			O bé la superpilota No-Es-Perd-Mai, que sempre torna encara que reboti molt lluny. El problema és que no saps mai quan torna!

			O el ROBOT rentacotxes, que és la canya i et deixa el vehicle net com una patena.

			L’únic problema és que de vegades també neteja el conductor!

			L’àvia va ensenyar a l’Andrew tot el que sabia sobre l’art d’inventar. Però en lloc d’estar-li agraït, l’Andrew va pispar-li els invents i es va convertir en el geni malèfic conegut com a DOCTOR KANE!

			El Dr. Kane vol que tothom toqui el dos de Duck Creek per poder obrir mines per tota la nostra petita ciutat i extreure’n unes pedres raríssimes de color porpra. Aquestes pedres li confereixen el poder de controlar la ment de la gent.

			Fins ara, el Dr. Kane ha deixat anar per Duck Creek ninots malvats, bèsties mecàniques voladores i fins i tot un calamar gegant per intentar desempallegar-se de tots nosaltres.

			 

			[image: ]

			 

			A més, el Dr. Kane no actua tot sol. Té per company un esquirol maligne que es diu EINSTEIN. I un altre ajudant, conegut com [image: ]

			Estic convençut que l’Ultraninja en realitat és el meu PARE! Tinc la teoria que el Dr. Kane va segrestar el seu germà bessó i li va rentar el cervell fent servir les propietats de les pedres de color porpra.

			Un dia, rescataré el pare i el duré a casa.

			Casa meva és un dipòsit de ferralla a Duck Creek, que compartim amb la mare, l’àvia, el meu cosí Kenny i la nostra gosseta, la Tallarina Brillantina!

			Quan em converteixo en el Ninja Kid, en Kenny es transforma en el col·lega h. Pel que sembla, la «H» vol dir hiperguapo!

			Com a Ninja Kid i Col·lega H, en Kenny i jo fem servir els nostres poders per protegir Duck Creek del mal.

			Nosaltres tampoc actuem sols. Les nostres amigues, la Sarah i la Tiffany, sempre són allà per ajudar-nos a mantenir a ratlla els dolents!

			La Sarah i la Tiffany no tenen ni idea que el Ninja Kid i el Col·lega H en realitat som en Kenny i jo.

			Només es pensen que sempre anem a destemps i ens perdem l’acció!

			Fins i tot quan en Kenny i jo no som el Ninja Kid i el Col·lega H, tot ho fem plegats. Ara mateix, ens morim de ganes que ens assignin un paper a l’obra de teatre de la classe, que està basada en la nostra sèrie de llibres favorita…

			 

			[image: ]

			Els llibres de la sèrie Pow Pow Pig van d’un porc formidable que es diu Pow Pow i els seus amics fantàstics: la gallina Cha Cha, l’ànega Kung Fu i el boc Barry.

			Són del futur, de l’any 2050 per ser exactes, i viatgen pel temps, resolent misteris, esmenant errors i fent del món un lloc millor!

			 

			[image: ]

			 

			En Kenny i jo hem llegit els llibres de la sèrie Pow Pow un fotimer de vegades, o sigui que ens pensàvem que no calia que ens preparéssim per a les audicions. Però mentre observàvem la resta de companys, vam començar a penedir-nos seriosament d’haver pres aquesta decisió.

			La Sarah i la Tiffany feia setmanes que assajaven per a les audicions. I es notava.

			La Tiffany feia la prova per al paper de la gallina Cha Cha. Clavava la manera tan fanfarrona de caminar de la gallina i fins i tot s’havia fabricat la seva versió de l’eina Tot-Ho-Arregla de la Cha Cha, un artefacte increïble que és totes les eines en una!

			La Sarah es presentava al paper de l’ànega Kung Fu. Se sabia de memòria les sortides enginyoses del personatge.

			I dominava a la perfecció el moviment especial de la Kung Fu: espolsar un drap de cuina com si fos un fuet!

			En Billy Bob aspirava a interpretar el porc Pow Pow. No només s’havia disfressat de Pow Pow, sinó que també havia dut en Wally, la seva llama, vestit del boc Barry!

			En Kenny i jo vam trobar que l’audició d’en Billy Bob havia estat espectacular. Però el Sr. Fletcher no semblava gaire impressionat. Sobretot quan la llama d’en Billy Bob va deixar anar una cagarada al terra del gimnàs!

			—Cap prob-llama! —va respondre en Billy Bob amb un somriure murri.

			En Charles feia l’audició per interpretar tant en Pow Pow com el boc Barry.

			—Soc tan bon actor —va dir en Charles— que puc interpretar els dos personatges amb els ulls tancats.

			En Charles s’havia presentat a la prova amb el majordom de la seva família, que va introduir un decorat complet sobre rodes al gimnàs!

			Em moria de ganes d’interpretar el paper del porc Pow Pow. I en Kenny estava supermotivat per interpretar el del boc Barry. Però en Billy Bob i en Charles eren tot uns actorassos. Com podíem competir-hi?

			Per fi va arribar el moment de l’audició. Després d’haver observat la resta de companys, estàvem fets uns sacs de nervis.

			—Com m’agradaria que ens ho haguéssim preparat! —vaig dir.

			—I a mi —va respondre en Kenny—. Estic més nerviós que un ratolí en una festa d’aniversari de gats!

			Els genolls ens feien figa mentre ens dirigíem a l’escenari…

			Aleshores va sonar el timbre!

			—S’ha acabat l’hora de dinar, tornem a classe —va anunciar el Sr. Fletcher—. Farem la resta d’audicions demà.

			En Kenny i jo ens havíem tret un bon pes de sobre!

			Quan en Kenny i jo vam arribar a casa després de l’escola, vam sentir tot un reguitzell de xisclets d’alegria provinents del taller de l’àvia.

			—Sembla que l’àvia treballa en un invent nou —vaig dir.

			—Anem a donar-hi un cop d’ull —va proposar en Kenny mentre es treia un raïm de plàtans de la motxilla i se’n ficava un a la boca.

			Ja he mencionat que en Kenny sempre té gana?

			De vegades es cruspeix un esmorzar tan GROS que no se l’acaba fins que és l’hora de dinar!

			L’àvia estava tan concentrada en la seva nova invenció que no es va adonar que entràvem al taller.

			—Hola, àvia! —va exclamar en Kenny.

			L’àvia es va endur un ensurt tan gros, que del bot per poc no travessa el sostre!

			—Perdoneu, nanos, estava abstreta en el meu món —va dir l’àvia quan per fi va alçar la mirada—. Com us han anat les audicions?

			—No ens toca fins demà —va explicar en Kenny.

			—La qual cosa és bona —vaig afegir—, perquè no estàvem preparats.

			—No estàs mai massa preparat —va respondre l’àvia, sàviament.

			—En què treballes, àvia? —vaig preguntar.

			—És una càmera supersofisticada, oi? —va dir en Kenny.

			—És molt més sofisticada que una càmera —va contestar l’àvia—. L’anomeno la CÀMERA DE PERSONATGES.

			—Al·lucinant! Què fa, àvia? —vaig voler saber.

			—El meu invent fa que els personatges dels llibres cobrin vida.

			—Has ideat artefactes increïbles, àvia —vaig dir—, però fer que els personatges dels llibres cobrin vida? Això és totalment impossible!

			—Materialment impossible —va afegir en Kenny.

			—Prepareu-vos per quedar-vos de pedra, nanos —va dir l’àvia.

			Va agafar un llibre titulat Coses de micos i va apuntar-hi la càmera.

			En Kenny i jo no ens ho podíem creure. Un ximpanzé va sortir d'un salt del llibre i es va posar a fer bots...

			—Això és molt fort, àvia! —vaig exclamar.

			—Flipant! —va coincidir en Kenny—. Sembla mentida el que ximpan-veig!

			El ximpanzé es va enfilar d’un salt al cap d’en Kenny, li va arrabassar el raïm de plàtans de la mà i se’n va ficar un a la boca!

			—Li encanta halar, com a mi! —va dir en Kenny, somrient.

			—Em sembla que acabem de descobrir que tens un germà ximpanzé, Kenny! —vaig riure.

			Tot seguit, el ximpanzé es va agafar al llum i es va gronxar endavant i endarrere. Aleshores va començar a llançar plàtans a destra i a sinistra per tot el taller.

			—Potser un ximpanzé trapella no era el millor personatge a qui donar vida! —va admetre l’àvia, perseguint-lo amunt i avall.

			El ximpanzé estava a punt de franquejar la porta d’un salt quan l’àvia va agafar la càmera de personatges, la va ajustar a invertir i va apuntar el ximpanzé.

